নদীর তীরঘেঁষে কাঁকনপুর এলাকায় বকুলের বাবা নিজামউদ্দীনের বাড়ি; আমরা তার বাসায় সদলবলে পৌঁছে যাই। তিনি আমাদের দেখে শুরুতে রীতিমতো ভয় পেয়ে যান। অচিরে বুঝতে পারেন -এরাই এখন পর্যন্ত তার জন্য একমাত্র আলোর ইশারা বিন্দু – তিনি অঝোরে বলতে শুরু করেন; বুঝতে পারেন, শিরীন মুস্তাফা এই দলের নেতা, তাকে উদ্দেশ করেই তার কথার স্রোত বয়ে চলে, ‘আমার মেয়েটারে ওরা ফাঁসিতে ঝোলাবে। ওদের কা-কারখানা… ওদের কা-কারখানা দেইখা ফেলছে সব। তাই মেয়েটারে ফাঁসিতে ঝোলাবে। আগের বউটারে মাইরা বলছে – আত্মহত্যা করছে।’